છોકરીઓમાં પણ પોતાની જાતને ‘સફળ નેતા’ તરીકે જોવાની વૃત્તિ નાનપણથી જ કેળવવી પડશે. અમારી સાથે કૉલેજમાં ભણતી ઘણી છોકરીઓ માટે ‘ભણી લ્યો એટલે એકાદબે વર્ષમાં લગ્ન થઈ જાય’, તેનાથી આગળની કોઈ દુનિયા જ નહોતી. લગ્ન મોડાં થાય એમ કરવું હોય તો અનુસ્નાતક કક્ષાનું આગળનું ભણવાનું શરૂ કરી દેવું પડે. પણ એ પછી પણ દુનિયા તો લગ્નજીવનમાં જ સમેટાઈ જતી. તમારી કારકીર્દી આટલી યુવાન વયે તમારાં સાસરાંની મનોવૃત્તિ પર આધારિત નસીબનો ખેલ બની રહેતી હોય તો તમારામાં રહેલો નેતૃત્વનો કે ઉદ્યોગસાહસિક થવાનો અંકુર ક્યાંથી વિકસી શકે?